**Iubitul meu plecat**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mai ştii cum altădată în noapte ascultam

Celesta simfonie iar luna strălucea?

Şi de pe buze mierea din şoapte culegeam?

Duioasă fericirea în focul inimii cocea.

Dar ai plecat ,iubite , şi lumea-ai împărţit

În lacrimi şi durere, în existenţă-amară,

Ai luat cu tine dorul şi tot ce am iubit

Ascunse în privirea ce trist mă-nconjoară.

Te-am căutat în ramul neînflorit în mai

Am plâns cu liliacul bătut de gânduri rele,

Am tresărit în noapte crezând că mă chemai

Şi am luptat cu gânduri sfâşietor de grele.

Atât amar am dus,pe rând,în saci la moară

Trecând pe drumul greu pavat doar cu iluzii

Iar zâmbetul ce te-ncânta a învăţat să piară

Strivit de valul trist creat de noi confuzii.

Ai revenit în satul pustiu fără de tine

Iar primăvara-n lacrimi de flori s-a bucurat

Şi visurile-mi albe pe ramuri sunt ciorchine

Ce-aşteaptă să-l culeagă iubitul meu plecat.

Tăcută-am stat deoparte privindu-te cum treci

Şi-n urma ta şi cerul şi norii tot revarsă

Parfum de trandafiri peste nelinişti reci

Ce lumea o inundă cand te-ai intors acasă.

Te-aştept sub ploaia albă de liliac în floare

Să scuturăm copacul cu versurile coapte

Să desenăm iubirea în curcubeu sub soare

Drept punte între stele si nesfârşite şoapte.